b'\n_START_ARTICLE_\nUTC+0:30\n_START_PARAGRAPH_\nUTC+0:30 a fost un fus orar aflat cu 30 minute \xc3\xaenainte UTC._NEWLINE_Pentru prima oar\xc4\x83 acest fus orar a fost folosit \xc3\xaen Elve\xc8\x9bia ca ora standard \xc3\xaentre 1853 \xc8\x99i 31 mai 1894. Fusul orar a fost denumit Ora de Berna (\xc3\xaen german\xc4\x83: Berner Zeit) sau Ora de Elve\xc8\x9bia (\xc3\xaen german\xc4\x83: Schweizer Zeit) \xc8\x99i a fost valabil\xc4\x83 \xc3\xaen toat\xc4\x83 \xc8\x9bara f\xc4\x83r\xc4\x83 ora\xc8\x99ul Geneva \xc8\x99i zona \xc3\xaenconjur\xc4\x83toare (Ora de Geneva era cu \xc8\x99ase minute dup\xc4\x83 ora de Berna). Ora de Berna a fost m\xc4\x83surat\xc4\x83 la observatorul vechi al ora\xc8\x99ului (46\xc2\xb057\xe2\x80\xb23.89\xe2\x80\xb3N 7\xc2\xb026\xe2\x80\xb219.09\xe2\x80\xb3E), care nu mai exist\xc4\x83 din 1876. Deja din 1859 se m\xc4\x83sura ora de Berna la observatorul nou din Neuch\xc3\xa2tel (Observatoire Cantonal de Neuch\xc3\xa2tel), iar baza pentru fusul orar r\xc4\x83m\xc3\xa2nea meridianul care trece prin Berna. Ora exact\xc4\x83 era GMT+0h 29m 44s (Greenwich Mean Time era atunci baza pentru ora legal\xc4\x83). Din 1 iunie 1894, Elve\xc8\x9bia a folosit Ora Europei Centrale (UTC+1)._NEWLINE_Pentru a doua oar\xc4\x83 acest fus orar a fost folosit \xc3\xaen Regatul Unit \xc3\xaentre 1901 \xc8\x99i 1936 ca Ora de Sandringham.  Ora de Samdringham a fost creat de regele Eduard al VII-lea \xc8\x99i se folosea doar \xc3\xaen re\xc8\x99edin\xc8\x9ba sa \xc3\xaen Sandringham, Norfolk. Ceasurile \xc3\xaen re\xc8\x99edin\xc8\x9ba erau cu jumate de or\xc4\x83 \xc3\xaenaintea orei Greenwich. A\xc8\x99a se folosea mai bine lumina zilei iarna, cresc\xc3\xa2nd timpul disponibil pentru v\xc3\xa2n\xc4\x83toare. Fiul s\xc4\x83u George al V-lea a p\xc4\x83strat aceast\xc4\x83 tradi\xc8\x9bie \xc3\xaen domnia sa, iar Eduard al VIII-lea a renun\xc8\x9bat la ora de Sandringham \xc3\xaen 1936.'